Komission asetus (EY) N:o 1602/2002, annettu 9 päivänä syyskuuta 2002, neuvoston direktiivin 1999/105/EY soveltamista koskevista yksityiskohtaisista säännöistä annettaessa jäsenvaltioille lupa kieltää tietyn metsänviljelyaineiston kaupan pitäminen loppukäyttäjille



Virallinen lehti nro L 242 , 10/09/2002 s. 0018 - 0020



Komission asetus (EY) N:o 1602/2002, annettu 9 päivänä syyskuuta 2002, neuvoston direktiivin 1999/105/EY soveltamista koskevista yksityiskohtaisista säännöistä annettaessa jäsenvaltioille lupa kieltää tietyn metsänviljelyaineiston kaupan pitäminen loppukäyttäjille EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon metsänviljelyaineiston pitämisestä kaupan 22 päivänä joulukuuta 1999 annetun neuvoston direktiivin 1999/105/EY(1) ja erityisesti sen 17 artiklan 3 kohdan, sekä katsoo seuraavaa: (1) Direktiivin 1999/105/EY 17 artiklan 1 kohdan mukaan jäsenvaltioiden on varmistettava, että kyseisen direktiivin säännösten mukaisesti markkinoille saatetun metsänviljelyaineiston kaupan pitämiselle ei aseteta mitään muita kuin kyseisessä direktiivissä kaupan pitämisen ominaisuuksien, tutkimus- ja tarkastusvaatimusten, merkintöjen ja sulkemisen osalta säädettyjä rajoituksia. (2) Tietyissä olosuhteissa jäsenvaltioille voidaan antaa lupa kieltää pitämästä kaupan loppukäyttäjälle niiden alueella tiettyä kylvöön tai istutukseen tarkoitettua viljelyaineistoa, joka ei sovellu niiden alueella käytettäväksi. (3) Tällaisia lupia olisi annettava ainoastaan, jos on syytä olettaa, että kyseisen viljelyaineiston käyttö vaikuttaisi fenotyyppisten tai geneettisten ominaisuuksien vuoksi haitallisesti metsätalouteen, ympäristöön, perintöainekseen tai biodiversiteettiin kyseisen jäsenvaltion koko alueella. (4) Jotta komissiolla olisi päätöstä tehdessään kaikki tiedot käytettävissään, lupahakemukseen olisi liitettävä asianmukaiset todisteet ja tiedot muun muassa metsänviljelyaineiston lähtöisyys- tai alkuperäalueista sekä kokeista, tieteellisestä tutkimuksesta ja käytännön metsätaloudesta saaduista tuloksista. Vaadittavat tiedot olisi täsmennettävä. (5) Avustaakseen jotakin jäsenvaltiota hakemuksen valmistelemisessa muiden jäsenvaltioiden olisi pyynnöstä annettava kaikki asiaa koskevat tiedot lähtöisyysalueesta tai alkuperästä sekä kansalliset luettelot metsänviljelyaineiston tuotantoon hyväksytystä perusaineistosta. (6) Hakemuksesta olisi samanaikaisesti lähetettävä jäljennös sille jäsenvaltiolle, jossa lähtöisyysalue tai alkuperäpaikka sijaitsee, jotta kyseinen jäsenvaltio voi toimittaa komissiolle oman kantansa. (7) Tässä asetuksessa säädetyt toimenpiteet ovat maataloudessa, puutarhanviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset, ON ANTANUT TÄMÄN ASETUKSEN: 1 artikla 1. Jäsenvaltion, joka hakee direktiivin 1999/105/EY 17 artiklan 2 kohdan perusteella lupaa kieltää tietyn metsänviljelyaineiston pitäminen kaupan loppukäyttäjille, on esitettävä komissiolle hakemus, jossa selvitetään, miksi jäsenvaltio arvioi 17 artiklan 2 kohdassa vahvistettujen perusteiden täyttyvän. Hakemuksen mukana on seurattava kaikki arviointia varten käytettävissä olevat tiedot ja asiakirjat, joista säädetään 2 ja 5 kohdassa. 2. On esitettävä lähtöisyysalueen ja alkuperäpaikan kartat ja näitä koskevat yksityiskohtaiset tiedot sekä toimitettava asiakirjat, joista käy ilmi ilmastolliset ja ekologiset erot liitteen mukaisesti. 3. On toimitettava kokeiden tai tieteellisten tutkimusten tai käytännön metsätalouden tulokset, joista käy ilmi, miksi kyseinen aineisto ei sovellu käytettäväksi sillä jäsenvaltion koko alueella tai alueen osalla, jolle kieltoa haetaan. Kokeista on annettava yksityiskohtaiset tiedot, kuten koejärjestely, arviointimenettely ja tietojen analysointi. Kokeiden järjestämispaikkojen on oltava tyypiltään soveltuvia ja kokeet on järjestettävä direktiivin 1999/105/EY liitteessä V olevan 1 kohdan vaatimusten mukaisesti. Lisäksi on annettava tiedot kokeet tehneistä henkilöistä ja siitä, onko tulokset vertaistarkistettu tai julkistettu. 4. Tieteellisten tutkimusten tulosten osalta on esitettävä tutkimusta koskevat yksityiskohtaiset tiedot, kuten tutkimusjärjestely, tietolähteet, arviointimenettely ja tulostiedot. 5. Käytännön metsätaloudesta saaduista tuloksista on toimitettava metsänviljelyaineiston eloonjäämistä ja kehittymistä, myös kasvua, koskevat tiedot ja asiakirjat. 2 artikla Jos metsänviljelyaineisto, jolle haetaan kaupan pitämisen kieltoa, kuuluu luokkiin "siemenlähde tunnettu" tai "valikoitu" ja sen hyväksyttynä perusaineistona on siemenlähde tai metsikkö, kyseisen aineiston kieltoa hakevan jäsenvaltion on esitettävä arvio aineiston soveltumattomuudesta suhteessa lähtöisyysalueeseen. 3 artikla Jos viljelyaineisto, jolle haetaan kaupan pitämisen kieltoa, kuuluu luokkiin "alustavasti testattu" tai "testattu" ja sen hyväksyttynä perusaineistona on siemenviljelys, perheen vanhemmat, klooni tai kloonisekoitus, kyseisen aineiston kieltoa hakevan jäsenvaltion on esitettävä arvio aineiston soveltumattomuudesta suhteessa yksittäisiin hyväksymisyksiköihin. Direktiivin 1999/105/EY 10 artiklassa täsmennettyjen tietojen lisäksi on pyynnöstä annettava seuraavat tiedot: a) perusaineiston yksilöiden valintaperusteet; b) perusaineiston koostumus; c) lähtöisyysalue tai -alueet, joista alkuperäiset yksilöt valittiin. 4 artikla 1. Edellä 1 artiklassa tarkoitettua hakemusta valmistelevan jäsenvaltion avustamiseksi muiden jäsenvaltioiden on toimitettava hakemusta valmistelevan jäsenvaltion pyynnöstä sen metsänviljelysaineiston lähtöisyysaluetta, jonka pitäminen kaupan loppukäyttäjille halutaan kieltää, koskeviin ilmastollisiin ja ekologisiin olosuhteisiin liittyvät kartat ja tiedot. 2. Samalla kun hakemus kiellosta esitetään komissiolle, siitä on lähetettävä jäljennös jäsenvaltiolle, jossa kiellettävän aineiston lähtöisyysalue tai alkuperäpaikka sijaitsee. 3. Edellä 2 kohdassa tarkoitetulla jäsenvaltiolla on kolme kuukautta aikaa tarkastella hakemusta ja ilmoittaa kantansa komissiolle. Kyseisen jäsenvaltion esittämästä perustellusta pyynnöstä komissio voi jatkaa tätä määräaikaa. 5 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 2003. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä syyskuuta 2002. Komission puolesta David Byrne Komission jäsen (1) EYVL L 11, 15.1.2000, s. 17. LIITE Luettelo tiedoista, jotka jäsenvaltion on toimitettava neuvoston direktiivin 1999/105/EY 17 artiklan 2 kohdan mukaisen hakemuksen tueksi 1. Tiedot jäsenvaltion alueella tai alueen osassa kasvavista lajeista: kotoperäiset tai kulkeutuneet. 2. Kartat ja viittaukset sen metsänviljelyaineiston lähtöisyysalueeseen tai hyväksymisyksikköön, jota esitetty hakemus koskee. 3. Alue tai alueen osa, jolla halutaan kieltää kylvöön tai istutukseen tarkoitetun metsänviljelyaineiston pitäminen kaupan loppukäyttäjille. 4. Edellä 2 kohdassa täsmennetyn lähtöisyysalueen tai hyväksymisyksikön ja 3 kohdassa täsmennetyn alueen tai alueen osan ilmastoa koskevat tiedot: a) vuotuinen sademäärä (mm); b) sademäärä kasvukaudella (mm), ja kuukaudet, joina sadetta saadaan; c) lämpötila: - vuotuinen keskiarvo °C; - kylmimmän kuukauden keskiarvo °C; - lämpimimmän kuukauden keskiarvo °C; d) kasvukauden pituus (päivät, jolloin lämpötila ylittää 5 °C tai vastaava soveltuva peruste). 5. Edellä 2 kohdassa täsmennettyä lähtöisyysaluetta tai hyväksymisyksikköä ja 3 kohdassa täsmennettyä aluetta tai alueen osaa koskevat ekologiset tiedot: a) korkeuserot; b) pääasiallinen maantieteellinen muodostelma / pääasialliset maantieteelliset muodostelmat; c) pääasiallinen maaperätyyppi / pääasialliset maaperätyypit.